hotchpotch/miracl-hf-unified huggingface dataset:
John Campbell (filosofi)
John Campbell (s. 1956) on skotlantilaissyntyinen filosofi, joka toimii Kalifornian yliopiston (Berkeley) Willis S. and Marion Slusser -oppituolin filosofian professorina. Ennen siirtymistään Berkeleyhin Cambell opetti Oxfordin yliopistossa useita vuosia toimien mm. Wilde-oppituolin mielenfilosofian professorina. Campbell on erikoistunut erityisesti havaitsemisen filosofiaan, metafysiikkaan ja psykologian filosofiaan.
John Campbell
John Cambell voi viitata mm. seuraaviin henkilöihin:
Norman Robert Campbell
Norman Robert Campbell (1880–1949) oli englantilainen fyysikko ja tieteenfilosofi. Campbell tunnettiin paitsi fysiikan asiantuntijana myös tieteellisten kysymysten popularisoijana. Tieteenfilosofiassa hän katsoi, ettei se, mitä tieteen alueella saatetaan pitää ”totuutena”, ole välttämättä sovellettavissa totuutena muilla alueilla. Campbell katsoi, että tieteellisten teorioiden tehtävänä oli selittää lainmukaisuuksia, jotka oli havaittu hypoteesien, havaintojen ja kokeiden avulla, ja jotka voitiin verifioida kokemuksella. Hän myös katsoi, että tällaisten lakien tuli ollakseen hyödyllisiä olla jossain määrin analogisia muiden tieteellisellä menetelmällä muodostettujen lakien kanssa.
Hän opiskeli Eton Collegessa ja Cambridgen yliopiston Trinity Collegessa. Hän on osallistunut fysiikan alan tutkimukseen Cavendish Laboratoryssä ja Leedsin yliopistossa sekä General Electricin palveluksessa Lontoossa.
Ninjan kosto
Ninjan kosto ("Revenge of the Ninja") on vuonna 1983 ensi-iltansa saanut toimintaelokuva. Elokuvan ohjasi Sam Firstenberg. Pääosassa esiintyivät Shō Kosugi ja Keith Vitali.
Ninjan kosto on jatko-osa vuoden 1981 elokuvalle "Enter the Ninja".
Elokuva kertoo Cho Osakista, jonka perhe joutui ninjojen hyökkäyksen kohteeksi. Raivoissaan Cho kostaa perheensä kuoleman ja tämän jälkeen muuttaa elossa olevan poikansa kanssa Yhdysvaltoihin, tarkoituksenaan aloittaa uusi elämä ja unohtaa vanhan elämänsä, väkivaltaisuuksineen. Cho aloittaa galleristin uran, mutta menneisyytensä takia sotkeutuu pian huumekauppoihin.
Valtion elokuvatarkastamo asetti ennakkotarkastuksessa elokuvalle 30.11.1983 ikärajaksi KK (Kokonaan kielletty), joten elokuvaa ei saanut Suomessa laillisesti levittää eikä esittää. Perusteena tarkastamo esitti elokuvan olevan "raaistava". Uusintatarkastuksessa maaliskuussa 1984 päätös pysyi samana. Elokuva sai kuitenkin samana vuonna VHS-julkaisun ikärajalla K18, mutta peräti 1 minuutilla ja 47 sekunnilla leikattuna versiona. Tuleva vuoden 1986 videolaki esti elokuvan levittämisen, joten videolla levitystä varten elokuvaa ennakkotarkastettiin jälleen kevät-kesällä 1988 peräti kolmasti, mutta jokaisella kerralla tarkastamo määräsi elokuvalle täyskiellon. Lyhyen aikaa levityksessä olleen leikatun VHS-version lisäksi elokuvaa sai laillisesti esttää ja levittää vasta aikuissensuurin poistuttua lakimuutoksella 1.1.2001.
Diables Noirs de Tours
Diables noirs de Tours (viralliseltaan nimeltään L'Association des Sports de Glace de Tours) on toursilainen jääkiekkojoukkue, joka pelaa Ranskan pääsarjassa, Ligue Magnusissa. Diables on voittanut maansa mestaruuden vuonna 1980.
Carrapicho
Carrapicho on brasilialainen yhtye, jonka tavoite on levittää amatsonilaista kulttuuria musiikin avulla.Yhtyeen laulajana toimii Zezinho Corrêa.
Carrapicho on myynyt yli 15 miljoonaa levyä Ranskassa, Saksassa, Belgiassa, Sveitsissä, Puolassa, Israelissa, Libanonissa, Argentiinassa, Chilessä, Paraguyaussa ja Brasiliassa. Yhtye tunnetaan parhaiten Tic, Tic, Tac -sinkustaan.
Al Smith
Alfred Emanuel "Al" Smith, Jr. (30. joulukuuta 1873 – 4. lokakuuta 1944) oli yhdysvaltalainen demokraattisen puolueen poliitikko.
Smith toimi New Yorkin osavaltion pitkäaikaisena kuvernöörinä vuosina 1919–1920 ja 1923–1928. Hän oli demokraattien presidenttiehdokkaana vuonna 1928. Smith sai paljon huomiota vaatiessaan kampanjassaan kieltolain kumoamista. Hän oli ensimmäinen katolinen suuren puolueen presidenttiehdokkaana Yhdysvalloissa ja vastustajat käyttivät tätä asiaa vaaleissa tehokkaasti häntä vastaan.
Epäonnistuneen vaalikampanjan jälkeen Smith toimi menestyksellisesti lakimiehenä New Yorkissa ja oli muun muassa toteuttamassa Empire State Buildingin rakennushanketta. Smith kuoli New Yorkissa 70-vuotiaana vain muutamia kuukausia vaimoaan myöhemmin.
Kamal Qureshi
Kamal Hameed Qureshi (s. 29. heinäkuuta 1970) on tanskalainen Sosialistisen kansanpuolueen poliitikko. Hän syntyi Rawalpindissä, Pakistanissa, mutta muutti jo nelivuotiaana vanhempineen Kööpenhaminaan.
Qureshi opiskeli Tårnbyn lukion jälkeen lääketiedettä Kööpenhaminan yliopistolla. Hän valmistui lääkäriksi vuonna 2000.
Qureshi on istunut Tanskan parlamentissa, Folketingissa, vuodesta 2001.
Stefano Domenicali
Stefano Domenicali (s. 11. toukokuuta 1965 Imola, Italia) on entinen Ferrarin Formula 1 -tallin tallipäällikkö. Hän ryhtyi tehtävään kaudella 2008 jolloin hän korvasi ranskalaisen Jean Todtin. Domenicalin tilalle tuli kesken kauden 2014 Marco Mattiacci.
Domenicali syntyi Imolan radan lähellä olevassa kaupungissa, joten hän sai pienestä pitäen kosketuksen moottoriurheiluun. Hän opiskeli taloutta Bolognan yliopistossa ja liittyi Ferrarin taloudesta vastaavaan osastoon valmistuttuaan 1991. Alussa hän teki töitä Ferrarin ja tämän emoyhtiö Fiatin välillä, mutta siirtyi Maranelloon vastaamaan Mugellon radan uudelleenrakennuksesta ja henkilöstöhallinnasta. Tämän jälkeen hän siirtyi markkinointitehtäviin Ferrarin urheiluosastolle.
Classix Nouveaux
Classix Nouveaux oli 1980-luvulla toiminut englantilainen uuden aallon popyhtye. Classix Nouveaux oli ensimmäisiä brittiyhtyeitä, joiden musiikkia kutsuttiin tyyliltään futurismiksi tai uusromanttiseksi.
Punkyhtye X-Ray Spex etsi ilmoituksella laulajaa "Melody Makerissa". Tähän vastasi entinen powerpop-yhtye The Newsin jäsen Sal Solo. Tämän jälkeen Jak Airport ja BP Hurding jättivät X-Ray Spexin ja perustivat Classix Nouveaux'n yhdessä Solon ja Mik Sweeneyn kanssa. Yhtyeen ensiesiintyminen tapahtui Camden Palacessa elokuussa 1979. Gary Steadman korvasi samana vuonna kitaristi Jak Airportin.
Yhtyeen suosion kasvaessa Classix Nouveaux, jonka imago oli dramaattinen ja muusikot vahvasti meikattuja, yhdistettiin uuteen uusromanttiseen musiikkisuuntaukseen yhdessä yhtyeiden kuten Japan ja Ultravox kanssa. Vuonna 1980 yhtye solmi levytyssopimuksen EMIn kanssa ja julkaisi ensimmäisen singlensä "Robots Dance".
Vuonna 1981 ilmestyi Classix Nouveaux'n ensimmäinen albumi "Night People". Siltä nousi hittisingleksi "Guilty", joka nousi Top20-listalle muun muassa Ruotsissa. Syksyllä 1981 suomalainen kitaristi Jimi Sumén esiintyi Classix Nouveaux'n lämmittelijänä helsinkiläisen Hotelli Presidentin yökerhossa. Keikan ansiosta Sumén korvasi Gary Steadmanin brittiyhtyeen kitaristina.
Seuraavana vuonna ilmestyi kakkosalbumi "La Verité", jonka single "Is It a Dream" nousi Britannian singlelistan Top20:een. Yhtye kiersi ympäri maailman muun muassa Intiassa. Vuonna 1983 julkaistiin Classix Nouveaux'n kolmas ja viimeiseksi jäänyt albumi "Secret", jonka singlejä olivat "Never Never Comes" ja "Heart From the Start". Levyn tuotti yhdysvaltalainen Alex Sadkin. Classix Nouveaux oli myös ensimmäisiä nykyaikaisia kommunistisessa Puolassa esiintyneitä länsiyhtyeitä. Helsingissä Classix Nouveaux esiintyi vuonna 1983 25 000 kuulijalle.
Yhtyeessä tapahtui useita kokoonpanomuutoksia vuoden 1984 aikana. Rick Driscoll korvasi Jimi Suménin, Paul Turley BP Hurdingin ja keikkakokoonpanoon liittyi Pandit Dinesh. Sal Solo oli ainoa jäljellä oleva alkuperäisjäsen.
Classix Nouveaux hajosi vuoden 1985 aikana ja Sal Solo siirtyi soolouralle. Vuonna 1997 EMI julkaisi kokoelman "The Very Best of Classix Nouveaux". Cherry Red Records julkaisi kaikki yhtyeen albumit CD:llä vuonna 2006.
Keittiökoisa
Keittiökoisa eli intianjauhokoisa ("Plodia interpunctella") on koisaperhosmaisiin kuuluva tuhohyönteinen. Keittiökoisanaaras munii elintarvikkeisiin, jossa toukat kuoriutuvat ja alkavat aterioida. Laji ei ole ihmisen terveydelle vaarallinen.
Aikuinen keittiökoisa on 7–9 mm pitkä ja sen siipien kärkiväli 15–20 mm. Keittiökoisan tunnistaa selkeästi kaksivärisistä siivistä. Siiven tyviosa on tasaisen harmaa tai harmaanruskea ja kärkiosa tumman punaruskea ja metallinkiiltoinen. Punertavalla pohjalla on pari tummaa poikkiviirua. Takasiivet ovat vaaleanharmaat.
Keittiökoisan toukat muistuttavat jauhokoisan ("Ephestia kuehniella") toukkia. Ne ovat 15 mm pitkiä väriltään tavallisimmin harmaanvalkoisia, mutta pää on vaaleanruskea. Toukan nauttima ravinto voi vaikuttaa huomattavasti vartalon väriin. Toukan pinnalla on harvakseltaan pitkiä, vaaleita karvoja.
Jokseenkin kaikkialle maailmaan levinnyt laji. Aikuiset perhoset lentävät pääasiassa kesäkuusta syyskuuhun, mutta sisätiloissa lento voi jatkua useina limittäisinä sukupolvina ympäri vuoden.
Aikuiset perhoset lentävät rauhallisesti mutkitellen ja suuntaavat mielellään kirkkaiden valojen luokse. Aikuinen perhonen ei nauti ravintoa.
Aikuiset perhoset löytävät toisensa feromonien sekä tuottamansa, noin 80 kHz taajuisen äänen perusteella Naaras parittelee noin kolmen vuorokauden kuluttua kuoriutumisestaan ja voi tuottaa jopa 400 munaa. Munat ovat 0,3–0,5 mm pitkiä, harmaanvalkoisia, ja naaras munii ne yksittäin tai pieninä ryhminä yleensä suoraan toukkien ravinnonlähteeseen. Munien kuoriutumiseen kuluva aika riippuu lämpötilasta. Kuoriutumiseen menee 20 °C:n lämpötilassa noin viikko, kun 30 °C:n lämpötilassa vain kolmisen päivää. Toukat hajaantuvat eri suuntiin heti kuoriuduttuaan ja kohdatessaan toisensa ne erittävät leuoistaan ruskeaa nestettä, jonka kemiallinen signaali saa toukat liikkumaan jälleen eri suuntiin. Toukkavaiheita on viidestä seitsemään ja toukka luo nahkansa kunkin vaiheen päätteeksi. Ne ruokailevat ravinnonlähteen pinnalla ja tuottavat huomattavat määrät seittimäistä silkkirihmastoa, johon tarttuu toukkien ulostetta sekä toukkanahkoja. Toukan kehitys kestää huoneenlämmössä 2–3 viikkoa.
Täysikasvuinen toukka vaeltaa usein varsin pitkän matkan ruokailupaikaltaan koteloitumaan, joten koteloiden löytäminen ei paljasta toukkien elinpaikkaa eikä usein edes viittaa elintarviketuholaiseen. Tämä vaikeuttaa huomattavasti lajin torjumista. Kotelo on vaaleanruskea ja ohuen, seittimäisen kotelokopan ympäröimä.
Koisaa torjutaan suihkuttamalla pyretriiniä sen toukkien esiintymisalueille. Torjuntaan voi käyttää myös feromonipyydyksiä. Lajiin erikoistuneiden loispistiäisten ("Bracon hebetor" ja "Trichogramma pretiosum") käytöstä biologisena torjuntakeinona on positiivisia kokemuksia.
Toukka elää kuivilla elintarvikkeilla, erityisesti kuitenkin pähkinöillä ja kuivatuilla hedelmillä.
Aldo Costa
Aldo Costa (s. 6. kesäkuuta 1961 Parma, Italia) on italialainen Mercedeksen Formula 1 -tallin tekninen johtaja. Aiemmin hän teki töitä Ferrarille.
Costa aloitti F1:ssä vuonna 1988 Minardi-tallissa ja siirtyi tallin tekniseksi johtajaksi jo seuraavana vuonna. Ferrarille hän siirtyi vuonna 1995 silloisen pääsuunnittelijan Rory Byrnen avustajaksi. Kun Byrne vuonna 2004 ilmoitti halustaan lopettaa, Costa nimettiin hänen seuraajakseen. Costan ilmoitettiin saavan teknisen johtajan virka marraskuussa 2007, kun tallipäällikkö Jean Todtin kerrottiin siirtyvän pois tehtävästään ja hänen tilalleen siirtyi silloinen tekninen johtaja Stefano Domenicali. Kaudella 2011 Costan rooli teknisenä johtajana kärsi tallin huonosta alkukaudesta, minkä seurauksena hän lopetti tallissa heinäkuussa 2011. Syyskuussa 2011 Costa siirtyi Mercedekselle tekniselle osastolle. Heinäkuussa 2018 Costa ilmoitti jättävänsä Mercedeksen teknisen johtajan tehtävät kauden jälkeen ja siirtyvänsä neuvonantajaksi.
Tunisia olympialaisissa
Tunisia osallistui olympialaisiin ensimmäisen kerran Rooman 1960 kesäolympialaisissa. Siitä lähtien se on osallistunut kaikkiin kesäolympialaisiin lukuun ottamatta Moskovan 1980 olympialaisia, joita se boikotoi. Ensimmäiset olympiamitalinsa maa sai Tokion 1964 kesäolympialaisissa ja ensimmäisen olympiavoittonsa neljä vuotta myöhemmin Méxicon kisoissa. Talviolympialaisiin Tunisia ei ole osallistunut. Tosin ensimmäinen Afrikassa syntynyt talviolympialaisten kultamitalisti oli Tunisiassa syntynyt syöksylaskija Jean Vuarnet, mutta hän edusti Ranskaa.
Tunisian menestyksekkäin urheilumuoto olympialaisissa on yleisurheilu. Menestynein olympiaurheilija on kaksinkertainen olympiavoittaja, uimari Oussama Mellouli.
Uganda olympialaisissa
Uganda osallistui olympialaisiin ensimmäisen kerran Melbournen 1956 kesäolympialaisissa. Siitä lähtien se on osallistunut kaikkiin kesäolympialaisiin lukuun ottamatta Montréalin 1976 olympialaisia, joita se boikotoi. Ensimmäiset olympiamitalinsa maa sai Méxicon 1968 kesäolympialaisissa ja ensimmäisen olympiavoittonsa neljä vuotta myöhemmin Münchenin kisoissa. Talviolympialaisiin se ei ole osallistunut.
Ugandan menestyksekkäimmät lajit olympialaisissa ovat yleisurheilu ja nyrkkeily, joista se on saanut kaikki saavuttamansa mitalit. Maa on saavuttanut kaksi olympiavoittoa, jotka ovat tulleet yleisurheilusta. Ugandan olympiavoittajat ovat miesten 400 metrin aitajuoksun Münchenin 1972 kisoissa voittanut John Akii-Bua ja miesten maratonin Lontoon olympialaisissa 2012 voittanut Stephen Kiprotich.
Gerry Cooney
Gerry Cooney (s. 4. elokuuta 1956 Manhattan, New York) on entinen yhdysvaltalainen nyrkkeilijä.
Cooneyn ammattilaisura alkoi vuonna 1977 tuntematonta Bill Jacsonia vastaan käydyssä ottelussa. Ottelu päättyi nopeasti Cooneyn iskettyä tyrmäysvoiton. Uran ensimmäinen merkittävä vastustaja asteli kehään vuonna 1980. Cooneylle ei annettu paljoakaan mahdollisuuksia itseään Jimmy Youngia vastaan - olihan Young voittanut vastikään itsensä George Foremanin. Cooney kuitenkin mankeloi Youngin keskeytyskuntoon neljässä erässä, eikä tuomarilla ollut muuta mahdollisuutta, kuin keskeyttää ottelu. Tämän jälkeen Cooney kohtasi Ron Lylen, jota vastaan huippukovat Muhammad Ali, ja George Foremankin olivat olleet tiukilla. Cooney tyrmäsi Lylen kuitenkin vaivattomasti ensimmäisessä erässä. Seuraavassa ottelussaan Cooney kohtasi hiipuvan Ken Nortonin. Tämä ottelu päättyi Cooneyn voittoon ensimmäisessä erässä.
Voitto Nortonista mahdollisti itsensä WBC - liiton mestarin Larry Holmesin kanssa ottelemisen tämän liiton tittelistä. Onni oli kuitenkin hyljännyt Cooneyn, joka joutui jättämään leikin kesken 13 erän jälkeen. Cooney jatkoi uraansa vielä vuoden ajan, kunnes vetäytyi nyrkkeilypiireistä väliaikaisesti. Paluuottelussaan vuonna 1986 Cooney kohtasi tuntemattoman Eddie Greggin, jonka voittikin tyrmäyksellä ensimmäisesä erässä. Tämän jälkeen hän kohtasi huippukovan Michael Spinksin, mutta joutui luovuttamaan viiden erän jälkeen. Ura jatkui paluun tehnyttä yhdysvaltalaista "Big" George Foremania vastaan. Ottelun tulos oli Cooneylle varsin nolo. Tekninen tyrmäystappio muistonaan hän poistui kehästä kahden erän jälkeen. Tämän jälkeen Gerry Cooney lopetti uransa.
Urallaan Gerry Cooney iski 31 ottelua, joista voitti 28 (24 KO) ja hävisi vain kolme ottelua - kaikki niistä tyrmäyksellä.
Pee Pee Visio
Pee Pee Visio oli 1990-luvulla toiminut suomalainen elokuvayhtiö, jonka johtajana toimi Pirkka-Pekka Petelius. Yhtiö tuotti sarjat "Hömppäveikot" (1996), "Ruonansuu & Petelius Co." (1997) ja "Team Ahma" (1998). Yrityksen toiminta lakkasi 1990-luvun lopulla, jolloin Petelius perusti Tuotanto Oy Säihkyn.
Pee Pee
Pee Pee Oy oli 1990-luvulla toiminut suomalainen tuotantoyhtiö, jonka johtajana toimi Pirkka-Pekka Petelius. Yhtiö tuotti televisiosarjat "Neurovisio" (1992), "Manitbois" (1992), "Salli mun nauraa" (1993) ja "Akkaa päälle" (1994). Yrityksen toiminta lakkasi 1990-luvun puolivälissä, jolloin Petelius perusti Pee Pee Vision.
Rob Sheridan
Robert "Rob" Sheridan (s. 1979) on yhdysvaltalainen ohjaaja, valokuvaaja ja suunnittelija. Hänet tunnetaan parhaiten Nine Inch Nails -yhtyeelle vuodesta 1999 lähtien tekemistään töistä.
Design
Videot
Jim Schoenfeld
Jim Schoenfeld (s. 4. syyskuuta 1952 Ontario) on entinen kanadalainen jääkiekkoilija ja nykyinen New York Rangersin varatoimitusjohtaja.
Mahdia (kuvernoraatti)
Mahdia () on yksi Tunisian 24 kuvernoraatista. Se sijaitsee Pohjois-Tunisiassa Välimeren rannikolla ja sen pääkaupunki on Mahdia. Kuvernoraatissa on 410 812 asukasta (vuonna 2014) ja sen pinta-ala on 2 966 neliökilometriä.
Beside You in Time
Beside You in Time (tunnetaan myös nimellä Halo 22) on Nine Inch Nailsin live -DVD. Se julkaistiin Euroopassa 26. helmikuuta 2007 ja Yhdysvalloissa 27. helmikuuta 2007. "Beside You in Time" on myös Nine Inch Nailsin "With Teeth" -albumilla olevan kappaleen nimi.
Live-DVD:llä on kuvamateriaalia vuosina 2005 ja 2006 olleelta "With Teeth" -kiertueelta, sekä musiikkivideoita ja kuvamateriaalia vuoden 2005 studioharjoituksista.
"Beside You in Time" on saatavilla DVD, HD DVD ja Blu-ray -formaateissa.
North American winter tour 2006North American summer tour 2006MusiikkivideotStudioharjoitukset (2005)
Vivi-Ann Sjögren
Vivi-Ann Sjögren (s. 31. toukokuuta 1938 Espoo) on suomenruotsalainen kirjailija ja näyttelijä.
Vivi-Ann Sjögren kirjoitti ylioppilaaksi vuonna 1956. Vuodesta 1958 lähtien hän on toiminut freelancernäyttelijänä- ja toimittajana radiossa, televisiossa ja suomenruotsalaisissa teattereissa. Yksi hänen merkittävimpiä elokuvaroolejaan on Anna Aaltosen rooli Risto Jarvan elokuvassa "Mies, joka ei osannut sanoa ei" vuonna 1975. Hänen vastanäyttelijöinään toimivat mm. Matti Ruohola ja Antti Litja. Lisäksi hän on tehnyt rooleja tv-sarjoissa, joista mainittakoon "Kotikadun" Stina Matsson.
Myös dubbaukset kuuluvat Sjögrenin näyttelijänuraan. Hän toimi kertojana "Muumilaakson tarinoiden" ruotsinkielisessä versiossa. Lisäksi hän ääninäytteli sarjassa Mymmeliä ja Nanaa. Elokuvassa "Kometen kommer" (suomeksi "Muumipeikko ja pyrstötähti") hän ääninäytteli myös Mymmeliä.
Sjögrenin teokset ovat pitkälti kirjailijan omaan elämään ja kokemuksiin pohjautuvia. Lähes kaikki Vivi-Ann Sjögrenin teokset on käännetty suomeksi. Hänet tunnetaan innokkaana ruoka-aiheisten juttujen kirjoittajana. Hän on kirjoittanut ruokajuttuja Helsingin Sanomien kuukausiliitteeseen.
Vivi-Ann Sjögren asuu kotikaupungissaan Espoossa. Hän avioutui vuonna 1965 valokuvaaja Fransisco Paco Serrano Gordonin kanssa. Hän jäi leskeksi vuonna 1992. Hänellä on kaksi lasta, Robert (s. vuonna 1958) ja Maria (s. vuonna 1967).
Hätätyö
Hätätyö on työtä, johon työnantaja voi määrätä työntekijän ilman työntekijän suostumusta. Työnantaja voi teettää hätätyötä vain, jos ennalta arvaamaton tapahtuma on aiheuttanut tai vakavasti uhkaa aiheuttaa keskeytyksen säännöllisessä toiminnassa tavalla, joka vaarantaa hengen, terveyden tai omaisuuden, eikä työtä voi siirtää myöhemmin suoritettavaksi. Hätätyön teettämisen edellytykset määritellään työaikalain (605/1996) 21 §:ssä.
Hätätyötä teettäessä työnantaja saa pidentää tavanomaista työaikaa siinä määrin kuin ennalta arvaamattoman uhan torjuminen sitä vaatii, kuitenkin enintään kahden viikon ajan. Vuoden 1996 työaikalain perusteluissa täsmennetään, ettei hätätyötä saa käyttää ylityön sijasta.
Eri alojen työehtosopimuksissa hätätyötä koskevia säännöksiä on täsmennetty.
Työnantajan ei tarvitse pyytää työntekijän suostumusta hätätyön tekemiseen. Laki nuorten työntekijöiden suojelusta kuitenkin rajoittaa mainittua oikeutta. Alle 15-vuotiasta ei kuitenkaan saa pitää hätätyössä, ja yli 15- mutta alle 18-vuotiasta työntekijää saa pitää hätätyössä vain siinä tapauksessa, ettei hätätyöhön ole käytettävissä yli 18-vuotiasta työntekijää.
Työntekijä ei voi kieltäytyä hätätyöstä, vaikka hänen ylityökiintiönsä olisi täynnä, sillä hätätyötä ei lueta ylityön enimmäismääriin. Hätätyöstä on kuitenkin maksettava tavanomaiset ylityö- ja mahdolliset sunnuntaikorvaukset. Hätätyöhön voidaan määrätä työntekijä myös hänen ollessa vuosilomalla tai muulla vapaalla.
Hätätyötä teettäessään työnantaja voi poiketa useimmista työaikaa rajoittavista määräyksistä, kuten yötyö-, vuorotyö-, lepoaika- ja sunnuntaityösäännöksistä. Työajan pituutta ei ole hätätyössä juurikaan rajoitettu.
Työsuojelusäännöksistä sen sijaan hätätyössä ei saa poiketa, ja työt tulee suorittaa tavanomaista huolellisuutta ja varovaisuutta noudattaen.
Hätätyötä teettävän työnantajan on välittömästi tehtävä kirjallinen ilmoitus hätätyöstä työsuojelupiiriin. Ilmoituksessa on mainittava hätätyön syy, laajuus ja oletettu kesto. Ilmoituksessa on oltava myös työntekijöiden luottamusmiehen tai luottamusvaltuutetun, tai milloin kumpaakaan ei ole valittu, työsuojeluvaltuutetun lausunto.
Ilmoituksen perusteella työsuojelupiiri joko hyväksyy ilmoituksen, rajoittaa hätätyötä tai lopettaa sen kokonaan.
Työsuojelupiiri voi epäselvässä tapauksessa, josta aiempaa oikeuskäytäntöä ei ole, pyytää työneuvoston lausuntoa asiasta.
Jos hätätyömääräykselle ei ole hyväksyttävää syytä, tai työnantaja jatkaa hätätyötä vastoin työsuojelupiirin vaatimusta, työsuojelupiiri voi ilmoittaa asiasta yleiselle syyttäjälle. Työnantaja voidaan tällöin haastaa oikeuteen työaikarikkomuksesta, ja tuomita sakkoon tai vankeuteen enintään kuudeksi kuukaudeksi. Työaikarikkomus vanhentuu kahdessa vuodessa.
Korkeimman oikeuden ennakkoratkaisuissa on todettu muun muassa, että toimitusten viivästyminen ei ole peruste hätätyön käytölle. Myöskään toistuvat, kuten tavanomaisten luonnonilmiöiden aiheuttamat viat eivät muodosta perustetta hätätyön käytölle. Sairauspoissaolot eivät ole peruste hätätyölle, mutta työntekijöiden kieltäytyminen tavanomaisista ylitöistä sairaustapauksessa voi muodostaa hyväksyttävän syyn hätätyön käytölle.
Jenniina Tuokko
Jenniina Tuokko (s. 22. kesäkuuta 1989) valittiin Suomen Neidoksi 2006. Tuokko oli tuolloin juuri täyttänyt 17 vuotta ja oli kisan kuopus. Hän edusti Suomea Miss Maailma -kilpailussa Puolassa syyskuussa 2006.
Syksyllä 2007 hän jatkoi jo aloittamiaan lukio-opintoja Turun Iltalukiossa ja kirjoitti ylioppilaaksi keväällä 2008.
Schwabing
Schwabing on Baijerin osavaltion pääkaupungin Münchenin pohjoisosassa sijaitseva hallintoalue. Se on jaettu osiin 4 (Schwabing-West) ja 12 (Schwabing-Freimann). Schwabing tunnetaan maineestaan kaupungin taiteilijakorttelina ja on yhä suosittu turistien ja paikallisten vierailukohde siellä sijaitsevien baarien, ravintoloiden ja klubien vuoksi.
Yksi suosituista kohteista alueella on "Englischer Garten" ("Englantilainen puutarha"), joka on yksi maailman suurimmista julkisista puistoista.
Schwabingin Leopoldstraßella liikkuu paljon opiskelijoita, koska Münchenin suurimmat yliopistot Ludwig-Maximilians-Universität München ja Technische Universität München (TUM) sijaitsevat viereisellä Maxvorstadtin alueella. Schwabingin pohjoisosassa sijaitsee myös opiskelija-asuntoalue Studentenstadt.
Adolf Hitler muutti Müncheniin keväällä 1913 ja asettui asumaan vuokralle Schwabingiin. Tuolloin alueella asuivat myös kuuluisat taiteilijat Wassily Kandinsky ja Paul Klee.
Unity Mitford, englantilainen seurapiirinainen ja Hitlerin ystävä ampui itseään Englantilaisessa puistossa syyskuussa 1939 protestina Ison-Britannian sodanjulistukselle Saksaa vastaan.
Ekhion (spartti)
Ekhion oli kreikkalaisessa mytologiassa yksi sparteista. Pallas Athenen neuvosta Kadmos kylvi surmaamansa lohikäärmeen hampaat maahan, ja niistä kasvoi joukko sotureita, spartit. Kadmoksen heitettyä kiven sparttien keskelle nämä alkoivat taistella keskenään, kunnes ainoastaan viisi heistä oli jäljellä. Tällöin Ekhion, edelleen Pallas Athenen neuvosta, heitti aseensa maahan ja ehdotti rauhaa veljilleen.
Ekhion auttoi Kadmosta perustamaan Theban kaupungin ja nai Kadmoksen tyttären, Agauen. He saivat pojan, Pentheuksen.
Myöhemmin Ekhion rakensi temppelin Kybelelle.
Albert Anker
Albert Samuel Anker (1. huhtikuuta 1831 Ins – 16. heinäkuuta 1910 Ins) oli sveitsiläinen taidemaalari.
Anker syntyi eläinlääkärin kolmesta lapsesta toiseksi. Hän sai jo vuosina 1845–1848 kuvataiteellista yksityisopetusta Louis Wallingerilta, mutta päätyi 1850-luvun alussa lukemaan teologiaa.
Anker suoritti taideopintoja ja myöhemmin työskenteli Pariisissa. Hänestä tehtiin vuonna 1878 Kunnialegioonan ritari ja vuonna 1900 Bernin yliopiston kunniatohtori. Hän sai vuonna 1901 aivohalvauksen, jonka seurauksena hän menetti oikean kätensä käyttökyvyn. Hän kuoli synnyinseuduillaan 79-vuotiaana.
Maria Salo
Maria Salo on suomalainen näyttelijä ja ääninäyttelijä.
Hänen äänensä on tuttu muun muassa piirrossarjoista "Olipa kerran elämä", "Olipa kerran ihminen", "Metrohiiret", "Alfred J. Kwak" ja "Jonttu-Fantti ja hänen ystävänsä" sekä Disneyn elokuvassa "Prinsessa Ruusunen". Hänellä oli myös rooli elokuvassa "Pekka Puupää poliisina" (konstaapeli Virve Toppila).
Causa sui
Causa sui (lat. 'itsensä syy') on filosofinen käsite. "Causa sui" tarkoittaa jotakin, mikä on saanut itse itsensä aikaan.
Perinteisessä länsimaisessa teismissä Jumala ei ole voinut olla minkään muun voiman tai olennon luoma, ja siksi Jumala on joko itse itsensä syy ("causa sui") tai vailla syytä. Esimerkiksi Tuomas Akvinolainen katsoi, ettei mikään voi olla itsensä syy, koska tällöin se olisi ajallisesti itseään aikaisempi, mikä on mahdotonta. Näin hän päätyi jälkimmäiseen vaihtoehtoon: Jumala on vailla syytä eli itse ensimmäinen aikaansaava syy (kosmologinen todistus).
"Causa sui" oli keskeinen käsite muun muassa Baruch Spinozalla, Sigmund Freudilla ja Ernest Beckerillä. Spinozan ajattelussa oli olemassa vain yksi substanssi, ja se oli itsensä syy. Freudilla ja Beckerillä käsite liittyi tarkoitukseen, jonka asia kykeni antamaan itselleen, ja kuolemattomuuteen: jokin kykeni luomaan merkitystä tai jatkamaan merkityksen luomista myös oman elämänsä jälkeen.
Elvīra Ozoliņa
Elvīra Ozoliņa (, s. 8. lokakuuta 1939 Leningrad) on latvialainen, Neuvostoliittoa edustanut keihäänheittäjä. Hän voitti kultaa vuoden 1960 kesäolympialaisissa Roomassa tuloksella 55,98 m. Vuoden 1964 kesäolympialaisissa Tokiossa hän sijoittui viidenneksi tuloksella 54,81 m ja suoritukseensa pettyneenä ajatti päänsä kaljuksi heti kilpailun jälkeen.
Ozoliņa on naimisissa keihäänheiton olympiavoittajan Jānis Lūsisin kanssa. Heidän poikansa Voldemārs Lūsis on myös keihäänheittäjä, joka kilpaili vuoden 2000 ja 2004 kesäolympialaisissa.
Silke Renk
Silke Renk (s. 30. kesäkuuta 1962, Erfurt) on entinen saksalainen keihäänheittäjä.
Hän edusti Itä-Saksaa vuoden 1988 kesäolympialaisissa Seoulissa, ja sijoittui viidenneksi. Vuoden 1990 yleisurheilun Euroopan-mestaruuskilpailuissa hän sijoittui neljänneksi. Vuoden 1991 yleisurheilun maailmanmestaruuskilpailuissa Tokiossa hän sijoittui pronssille.
Seuraavissa kesäolympialaisissa Barcelonassa hän voitti keihäänheiton olympiakultaa tuloksella 68,34 m.
Tessa Sanderson
Tessa Sanderson, CBE (s. 14. maaliskuuta 1956, St Elizabeth, Jamaika) on entinen brittiläinen keihäänheittäjä ja seitsenottelija.
Hän syntyi Jamaikalla, mutta muutti Wolverhamptoniin Englantiin. Hän oli Britannian paras keihäänheittäjä 1970-luvun alusta 1980-luvulle saakka. Hän voitti hopeaa vuoden 1978 yleisurheilun Euroopan-mestaruuskilpailuissa. Hän voitti myös kaksi kultamitalia Kansainyhteisön kisoissa.
Sanderson voitti olympiakultaa vuoden 1984 kesäolympialaisissa Los Angelesissa ja hänestä tuli ensimmäinen olympiakultaa voittanut brittiläinen musta nainen.
Korean International Circuit
Korean International Circuit on 5,62 kilometrin pituinen, Etelä-Korean Jeollanam-don provinssissa, Yeongamin piirikunnassa sijaitseva autourheilurata. Radalla ajettiin neljä Formula 1 -sarjan osakilpailua vuodesta 2010 lähtien. Rata on saksalaisen arkkitehdin Hermann Tilken suunnittelema.
Kilpailun järjestämisestä vastaavan KAVOn (Korean Auto Valley Operation) ja Bernie Ecclestonen tekemän sopimuksen arvoksi on kerrottu 264 miljoonaa dollaria. Sopimus pitää radan F1-kalenterissa seitsemän vuotta ja sisältää option viidestä lisävuodesta. Lopulta radalla ei ajettu kuin 4 Grand Prix'tä.
Radan valmistumisajankohdaksi kaavailtiin alun perin heinäkuuta 2010. Elokuun lopulla rata oli 90-prosenttisesti valmis, kilpailun järjestäjät kertoivat. Rata sai myös kritiikkiä syrjäisen sijainnin takia.
Softwood Music Under Slow Pillars
Softwood Music Under Slow Pillars on Sielun Veljien 5. lokakuuta 1989 julkaistu kuudes ja viimeinen yhtyeen toimiessa valmistunut studioalbumi. Levy on yhtyeen ainoa englanninkielinen albumi nimellä Sielun Veljet; yhtye julkaisi "L'amourder" -nimellä englanninkielisen Ritual -EP:n sekä Shit-Hot -albumin Keski-Euroopassa vuonna 1987. Myös Softwood Music oli suunniteltu julkaistavaksi ulkomailla, mutta yhtyettä ulkomaille vienyt levy-yhtyö ei pitänyt akustista psykedelialevyä "maailman kovimmalle rock-yhtyeelle" sopivana, ja levy julkaistiin lopulta vain Suomessa ja Ruotsissa. Ruotsissa yhtyeeksi merkittiin L`amourder. Bändi teki myös kaksi muuta biisiä, joita ei koskaan sessiossa levytetty. Toinen löytyy levyltä Kansan parissa 3 nimellä Run Down But Romantic ja toisen biisin Alanko antoi Melrosen Tokelalle, joka levytti sen, biisi on Human Rights for Snakes.
Levyn psykedeeliseen äänimaisemaan vaikuttivat muun muassa Ismo Alangon Intian-matka ja Jukka Orman aloittama flamencokitara-harrastus. Kansikuva on puolestaan perulaisen taidemaalari Pablo Amaringon taulu joka kuvaa shamaanien harjoittamaa Ayahuasca-rituaalia.
Kaikki kappaleet säveltänyt, sanoittanut ja sovittanut Sielun Veljet.
A-puoli
B-puoli
Diables Rouges de Briançon
Briançon Alpes Provence Hockey Club () on briançonilainen jääkiekkojoukkue, joka pelaa Ranskan pääsarjassa, Ligue Magnusissa.
Drakkars de Caen
Drakkars de Caen (viralliselta nimeltään Hockey Club de Caen) on caenilainen jääkiekkojoukkue, joka pelaa Ranskan pääsarjassa, Ligue Magnusissa.
Radiumkloridi
Radiumkloridi eli RaCl on valkoista kiinteää ainetta. Se muodostuu radiumista ja kloorista. Aineesta käytetään myös nimiä "radiumdikloridi" ja "radium(II)kloridi". Marie Curie käytti radiumkloridia väliaineena metallisen radiumin eristämisessä pikivälkkeestä saadun bariumkloridin ja radiumkloridin seoksesta.
Ducs de Dijon
Ducs de Dijon (viralliselta nimeltään Dijon Hockey Club) on dijonilainen jääkiekkojoukkue, joka pelaa Ranskan pääsarjassa, Ligue Magnusissa.
Dauphins d’Épinal
Dauphins d’Épinal (viralliselta nimeltään Image Club d’Épinal) on épinalilainen jääkiekkojoukkue, joka pelaa Ranskan pääsarjassa, Ligue Magnusissa.
Keniantrappi
Keniantrappi ("Lissotis hartlaubii") on itäafrikkalainen trappi. Osa tutkijoista sijoittaa sen savannitrappeihin ("Eupodotis"). Lajinimi on annettu Gustav Hartlaubin kunniaksi.
Keniantrappi on suuri, pitkäkaulainen ja vahvajalkainen lintu, joka lentää raskaasti. Höyhenpuku on pääosin harmaa, vatsa on musta ja päässä sekä kurkussa on mustavalkoinen kuvio. Lennossa erottuvat lähes kokonaan valkoiset siivet.
Keniantrappi elää Itä-Afrikassa Keniassa, Etiopiassa, Ugandassa, Sudanissa, Somaliassa ja Tansaniassa. Sen elinalueen laajuus on noin 610 000 neliökilometriä ja lajin kanta on elinvoimainen.
Lajin elinympäristöä ovat avoimet ruohosavannit.
Philosophia perennis
Philosophia perennis (lat., ”pysyvä/ikuinen filosofia”; myös "philosophia perennis et universalis") eli perenniaalinen filosofia on ajatus siitä, että tietyt filosofiset ajatukset toistuvat historiassa aikakaudesta ja kulttuurista riippumatta. Ajatuksen mukaan on olemassa tiettyjä universaaleja ja ikuisia totuuksia, jotka koskevat esimerkiksi todellisuuden luonnetta, ihmisluontoa tai tietoisuutta.
Termi "philosophia perennis" esiintyy ensimmäisen kerran 1500-luvulla Agostino Steucon teoksessa "De perenni philosophia libri X" (1540), jossa uusplatonistinen kristillinen filosofia nähdään viisauden huipentumana, jota kohti kaikki muut filosofiset suuntaukset osoittavat tavalla tai toisella. Steucon mukaan ihmiskunnan hallussa on ollut aina jumalallista alkuperää oleva ikuinen viisaus, joka sisältää muun muassa todistukset Jumalan olemassaololle, maailman luomiselle ja sielun kuolemattomuudelle. Kreikkalaiset olivat saaneet tämän filosofian juutalaisilta, egyptiläisiltä ja muilta kansoilta, ja kreikkalaisilta se oli välittynyt edelleen kristilliseen skolastiikkaan.
Myöhemmin ajatuksen omaksui saksalainen matemaatikko ja filosofi Gottfried Leibniz, joka käytti sitä tarkoittamaan yleistä, ikuista filosofiaa, joka on kaikkien uskontojen ja erityisesti niiden sisällä vaikuttavien mystillisten virtausten taustalla. Termin popularisoi myöhemmin Aldous Huxley teoksessaan "The Perennial Philosophy" (1945). Huxleyn mukaan "philosophia perennis" on metafysiikkaa, joka tunnistaa jumalallisen todellisuuden; psykologiaa, joka löytää sielusta jotain yhteistä jumalallisen kanssa; ja etiikkaa, jonka mukaan ihmisen lopullinen päämäärä liittyy tietoon läsnä olevasta ja transsendentistä olemassaolon perustasta. Huxleyn mukaan sen jäänteitä voidaan löytää primitiivisten kansojen taruista joka puolelta maailmaa, ja sen kehittyneempiä muotoja voidaan löytää kaikista korkeammista uskonnoista.
"Philosophia perennis" on ollut keskeinen käsite traditionalistiselle koulukunnalle, ja näkyy muun muassa René Guénonin, Frithjof Schuonin ja Ananda Coomaraswamyn ajattelussa. Nykyisin termiä käyttävät erityisesti uustomistiset filosofit. Esimerkiksi Frederick Coplestonin mukaan "philosophia perennis", jos on yleensäkään olemassa, ilmenee muun muassa Platonin, Aristoteleen ja Tuomas Akvinolaisen muodostamassa filosofisten perinteiden ketjussa. Coplestonin mukaan tämä ei kuitenkaan tarkoita sitä, että tällainen ikuinen filosofia tulisi käsittää staattiseksi joukoksi oppeja tai periaatteita, eikä sitä, ettei nykyaikaisesta filosofiasta voisi oppia jotain joillakin aloilla, kuten luonnonfilosofiassa ja estetiikassa.
Hindulaisuuden uudistusliikkeen "Sanatana Dharma" -käsitteen on nähty vastaavan "philosophia perennistä".
Étoile noire de Strasbourg
Étoile noire de Strasbourg (viralliselta nimeltään Club des sports sur glace - (CSG) Strasbourg - Alsace) on strasbourgilainen jääkiekkojoukkue, joka pelaa Ranskan pääsarjassa, Ligue Magnusissa.
Yétis du Mont-Blanc
Yétis du Mont-Blanc (viralliselta nimeltään Hockey Club Mont-Blanc) on saintgervaislainen jääkiekkojoukkue, joka pelaa Ranskan pääsarjassa, Ligue Magnusissa.
Seura on kahden aiemman seuran fuusio. Megève (Ranskan mestari 1984) yhdistyi vuonna 1987 Saint-Gervaisiin (Ranskan mestari kausina 1969, 1974, 1975, 1983, 1985 ja 1986).
Seuralla on käytössään kaksi hallia, Megèven ja Saint-Gervaisin halli.
Seuraa valmentaa suomalainen, pitkän pelaajauran Ranskassa tehnyt Ari Salo.
Pingouins de Morzine
Pingouins de Morzine (viralliselta nimeltään Hockey Club Morzine-Avoriaz) on morzinelainen jääkiekkojoukkue, joka pelaa Ranskan pääsarjassa, Ligue Magnusissa.
Ours de Villard-de-Lans
Ours de Villard-de-Lans on villarddelansilainen jääkiekkojoukkue, joka pelaa Ranskan pääsarjassa, Ligue Magnusissa.
Joukkueessa on pelannut Ranskan maajoukkuepelaaja Christian Bozon.
Riihimäen Pallonlyöjät
Riihimäen Pallonlyöjät (RPL) on vuonna 1924 perustettu riihimäkeläinen pesäpalloseura, jonka edustusjoukkue pelasi kaudella 2018 miesten Suomensarjaa.
RPL pelasi 24 kautta pesäpalloa Superpesiksessä viimeiseksi kaudeksi jäi 1995, jolloin pelattin RPL-Riihimäki nimellä ja kauden päätteeksi seura putosi Ykkössarjaan. RPL saavutti yhden miesten pesäpallon Suomen-mestaruuden vuonna 1933 ja naisten joukkue voitti Suomen-mestaruuden kahdesti, vuosina 1980 ja 1981. Tämän lisäksi RPL saavutti A-poikien Suomen-mestaruuden vuosina 1928 ja 1934. Riihimäen Pallonlyöjien ja Hyvinkään Tahkon väliset ottelut olivat aikoinaan tunnettuja tiivistunnelmaisina paikalliskamppailuina, joista yleisöennätyksenä on 4009 katsojaa ottelussa RPL-Tahko vuonna 1986.
RPL:n toiminta loppui vuonna 1995 seuran ajauduttua konkurssiin. RPL-Riihimäki otti velat hoitaakseen, mutta senkin toiminta päättyi vuonna 1999. Vastuu riihimäkeläisestä pesäpalloilusta siirtyi Riihi-Pesiksen vastuulle, joka pelasi aktiivisena seurana aina vuoteen 2015 saakka. 
Vuoden 2015 lopulla tapahtui kuitenkin Riihimäen Pallonlyöjien paluu, patentti- ja rekisterihallituksen hyväksyttyä Riihi-Pesiksen nimenvaihdon Riihi-Pesiksestä Riihimäen Pallonlyöjiin.
RPL pelaa tulevana kautena miesten Suomensarjaa
RPL:n kotikenttänä toimi ensiksi Riihimäen nykyisellä Kauppatorilla sijainnut pesäpallokenttä, joka toimi RPL:n kenttänä seuran varhaishistorian ajan. RPL:n ehkä tunnetuin kotikenttä oli Riihimäen Piikinmäessä sijainnut pelikenttä. Piikinmäestä RPL siirtyi Peltosaaren urheilupuistoon valmistuneelle Pesäpallostadionille jossa RPL pelasi viimeiseksi jääneet ottelunsa 90-luvulla.
Pesäpallon lisäksi RPL:llä oli muun muassa jääkiekkotoimintaa ja joukkue voittikin maakuntasarjan vuosina 1950 ja 1957.
RPL pelasi jääkiekkoa maakuntasarjassa vuoteen 1972 saakka, jolloin joukkue putosi sarjaporrasta alemmaksi. RPL kuitenkin palasi maakuntasarjaan vuonna 1973 ja pelasi tämän jälkeen vielä maakuntasarjan korvanneessa III-divisioonassa.
Jääkiekkotoiminta loppui RPL:ssä vuonna 1978 jonka jälkeen edustusjoukkueesta siirtyi kuusi pelaajaa naapurikaupunkiin Hyvinkään Ahmoihin, joka oli juuri noussut II-divisioonatasolle. Myöhemmin RPL:n korvasi jääkiekkopuolella Riihimäen Kiekko-Nikkarit.
RPL:n jääkiekkojoukkueen tunnetuimpiin pelaajiin kuuluu myöhemmin urallaan vuoden 1965 MM-kotikisoissa pelannut ja pelaajauransa jälkeen mm. SM-liigan ja NHL:n otteluiden selostajana toiminut Pentti Lindegren, joka pelasi RPL:n joukkueessa vuosien 1959 ja 1961 välillä.
Lyöjäkuningatar:
Vuoden jokeri:
Vuoden lukkari:
Vuoden pesäpalloilija:
Arnaldo Forlani
Arnaldo Forlani (s. 8. joulukuuta 1925) on italialainen poliitikko, joka toimi maansa pääministerinä aikavälin 18. lokakuuta 1980 – 28. kesäkuuta 1981. Hän oli kristillisdemokraattisen puolueen johtajana vuosina 1969–1973 ja 1989–1992.
Forlani syntyi Pesarossa, Marchessa. Hänet valittiin edustajainhuoneeseen ensimmäistä kertaa 1958, ja hän oli ulkoministeri vuosina 1976–1979.
Forlanin seuraajana Italian pääministeriksi astui Giovanni Spadolini.
Vuosina 1989-1994 Forlani vaikutti Euroopan parlamentin Euroopan kansanpuolueen ryhmässä.
Vuonna 1992 alkoi Tangentopoliksi kutsuttu lahjusskandaali, joka johti Forlanin vankeustuomioon.
Ciriaco de Mita
Luigi Ciriaco de Mita (s. 2. helmikuuta 1928 Nusco) on italialainen poliitikko. Hän kuului kristillisdemokraattiseen puolueeseen, jonka johtajana hän toimi vuosina 1982–1989.
De Mita oli Italian pääministerinä vuosina 1988–1989. Häntä edelsi Giovanni Goria ja seurasi Giulio Andreotti.
De Mita ei ole lopettanut poliittista uraansa edes vanhemmalla iällään, vaan tuli valituksi uudelle kaudelle parlamenttiin viimeksi vuonna 2006. Hän on kuulunut kristillisdemokraattien hajottua Italian kansanpuolueeseen ja Democrazia è Libertà – La Margheritaan.
De Mita valittiin vuonna 2009 Euroopan parlamenttiin.
Sokraattinen ironia
Sokraattinen ironia on ironiaa, joka ilmenee jonkun henkilön (yleensä opettajan) teeskennellessä tietämätöntä paljastaakseen toisen (oppilaan) tietämättömyyden. Yleensä ironian havaitsee yleisö, mutta ei itse ironian kohde. Kreikan kielen sanaa ("eirōneia"; 'ironia, 'iva'; sanasta , "eirōn"; 'teeskentelijä') sovellettiin ennen kaikkea vähättelevään teeskentelyyn.
Sokraattinen ironia on saanut nimensä siitä, että Sokrates esiintyy Platonin varhaisissa dialogeissa käyttämässä sitä osana dialektista kuulustelumenetelmäänsä, sokraattista menetelmää. Sokraattinen ironikko naamioituu tietämättömyyteen, joka peittää skeptisyyden jotain oppia tai yleistä mielipidettä kohtaan, jonka ironikko katsoo olevan vailla järjen tai logiikan pohjaa. Ironikon viattomat kysymykset paljastavat mielipiteen järjettömyyden tai tyhjyyden askel askeleelta. Tällainen ironia viihdyttää niitä sivustaseuraajia, jotka tietävät, että tilanteen ns. Sokrates on viisaampi kuin mitä antaa ymmärtää, ja jotka voivat aavistaa hieman ennakolta, mihin suuntaan mahdollisesti naiiviltakin vaikuttava keskustelu on menossa.
Jotkut ovat katsoneet Sokrateen hyödyntäneen tällaista menetelmää, jotta välttyisi itse joutumasta samanlaisen käsittelyn kohteeksi. Monet ovat kuitenkin tulkinneet Sokrateen esittämän tietämättömyyden enemmän skeptisyytenä kuin ironiana. Sokraattinen ironia ei ole ainoastaan sitä, että kun sanotaan jotain, tarkoitetaan päinvastaista, vaan monimutkaisempaa: sitä, että samaan aikaan sekä tarkoitetaan että ei tarkoiteta sitä, mitä sanotaan. Sokraattinen ironia on näin avointa ja jättää tulkinnan taakan kuulijalleen.
Tanskalainen filosofi Søren Kierkegaard ihaili sokraattista ironiaa ja hyödynsi sen muunnelmia monissa teoksissaan. Kierkegaard käsitteli sokraattista ironiaa erityisesti maisterinväitöksessään "Om Begrebet Ironi med stadigt Hensyn til Socrates" (1841). Siinä hän ylistää Platonin ja Aristofaneen tapaa käyttää ironiaa, ja katsoo, että Aristofaneen Sokrates-kuva näytelmässä "Pilvet" kuvaa sokraattisen ironian henkeä parhaiten.
Louis Kauffman
Louis H. Kauffman (s. 3. helmikuuta 1945) on yhdysvaltalainen matemaatikko ja topologi, joka toimii professorina Illinois'n yliopistossa Chicagossa. Hänet tunnetaan erityisesti solmuteoreetikkona, mutta hänen aloihinsa kuuluvat myös algebra ja kybernetiikka.
Kauffman on Journal of "Knot Theory and its Ramifications" -julkaisusarjan perustaja sekä kahden muun sarjan toimittaja. Hän on toiminut Amerikan kyberneettisen yhdistyksen puheenjohtajana.
Louis Kauffman luennoi Jyväskylän yliopiston 17.kansainvälisessä kesäkoulussa elokuussa 2007. Tapansa mukaan hän havainnollisti teorioita käytännön solmutempuilla..
Theodor von Heuglin
Martin Theodor von Heuglin (20. maaliskuuta 1824 Hirschlanden – 5. marraskuuta 1876 Stuttgart) oli saksalainen tutkimusmatkailija ja lintutieteilijä.
Hänen isänsä Ludwig Friedrich Heuglin oli protestanttinen pastori, joka kasvatti häntä kaivosinsinööriksi. 15-vuotiaana hän aloitti ammattiin tähtäävät opinnot Ludwigsburgissa. 1842/43 hän opiskeli Stuttgartin polyteknikumissa. Hän oli kuitenkin paljon kiinnostuneempi tutkimaan tuntemattomia seutuja ja siksi hänen opintonsa suuntautuivat luonnontieteisiin, erityisesti eläintieteisiin.
1850 hän matkusti Egyptiin, missä hän opetteli arabiaa ja vieraili Punaisellamerellä ja Siinain niemimaalla. 1852 hän liittyi tohtori Christian Reitzin seuraan tutkimusretkelle Abessiniaan. Reitz oli Itävallan konsuli Khartumissa, Sudanissa. Reitzin kuoltua von Heuglin osoitettiin hänen virkaansa konsulaatissa. Virassa ollessaan hän matkusteli Abessiniassa ja Kordofanissa keräten merkittävän luonnonhistoriallisen lajikokoelman, muun muassa 754 lintulajia. 1855 hän matkusti Wieniin. 1856 hän matkusteli Itä-Sudanissa ja 1857 hän matkusti Punaisenmeren Afrikanpuoleista rannikkoa ja Somalian rannikolla.
1860 hänet valittiin Eduard Vogelin kadonnutta retkikuntaa etsimään lähetetyn retkikunnan johtoon. 1861 retkikunta rantautui Massawaan ja sai ohjeet jatkaa suoraan Khartumiin ja sieltä Ouaddaihin, missä Vogel oli tarkoitus pidättää. Von Heuglin, yhdessä tohtori Hermann Steudnerin kanssa, suoritti laajan kiertoliikkeen Abessinian ja Oromomaan kautta ja sen johdosta retkikunnan johtajuus otettiin häneltä pois. Hän ja Steudner saapuivat Khartumiin 1862 ja liittyivät siellä Alexandrine Tinnén johtamaan seurueeseen. Seurue matkasi ylös Valkoista Niiliä Gondokoroon ja tutki suuren osan Bahr-al-Ghazalista, missä Steudner kuoli kuumeeseen 10. huhtikuuta 1863.
Von Heuglin palasi Eurooppaan loppuvuodesta 1864. Vuosina 1870 ja 1871 hän suoritti useita matkoja Huippuvuorille ja Novaja Zemljalle. 1875 hän matkusti jälleen Koillis-Afrikkaan, Beniin, Ameriin ja Pohjois-Abessiniaan. Hän oli suunnittelemassa tutkimusretkeä Sokotran saarelle, kun hän kuoli Stuttgartissa.
Von Heuglin nimesi lukuisia lintulajeja, muun muassa keniantrapin. Hänen kunniakseen on nimetty naamiotrappi ("Neotis heuglinii"), puistopunatasku ("Cossypha heuglini"), savannitasku ("Oenanthe heuglini") ja lähdekutoja ("Ploceus heuglini").
Ekhion (argonautti)
Ekhion oli kreikkalaisessa mytologiassa Hermeen ja Antianiran poika ja Eurytoksen veli.
Veljensä kanssa Ekhion otti osaa Kalydonin metsästykseen, ja hänen mainittiin olevan joukon nopein juoksija. Hän oli ensimmäinen, joka heitti keihäänsä kohti villisikaa, mutta keihäs harhautui maalistaan ja osui viereiseen vaahteraan.
Ekhion osallistui myös Iasonin johtamien argonauttien retkeen.
John Vernon
Adolphus Raymondus Vernon Agopsowicz (24. helmikuuta 1932 – 1. helmikuuta 2005) oli kanadalainen näyttelijä.
Vernon tuli tunnetuksi näytteltyään usein viekkaita rikollisia ja tunteettomia auktoriteettisiä henkilöitä. Näytelmäroolien lisäksi Vernon teki urallaan myös muutamia äänirooleja 1960-luvun puolenvälin jälkeen. Merkittävimpiä rooleja muun muassa "Likainen Harry" -elokuvan pormestarina, Ritari Ässä -sarjassa Cameron Zackharyn roolissa ja Batman-animaatiosarjassa Rupert Thornen äänenä. Hän esiintyi myös Clint Eastwoodin lännenelokuvassa "Lainsuojaton".
Leslie Groves
Leslie Richard Groves (17. elokuuta 1896 – 13. heinäkuuta 1970) oli yhdysvaltalainen kenraali, joka valvoi Pentagonin rakennustyötä ja johti ensimmäisten atomipommien rakentamiseen johtanutta Manhattan-projektia toisen maailmansodan aikana. Grovesiin kohdistui huolellinen valinta sekä henkilöprofiilin tutkinta, ennen nimeämistään vetovastuuseen ydintutkimusprojektista. Grovesin apuna toimi varajohtajana Thomas F. Farrell, tuohon suurimittaiseen rakennus- ja tutkimushankkeeseen liittyen. Toinen kenraali Grovesin tärkeä yhteistyökumppani oli Robert Oppenheimer. Ilmavoimien eversti Paul W. Tibbets oli suorassa käskysuhteessa Grovesiin nähden, jonka alaisena hän toimi.
Manhattan-projekti poiki lukuisan määrän keksintöjä eli patentteja, jotka Leslie Grovesin alaisuudessa hyväksyttiin.
Groves olisi itse halunnut valita Kioton atomipommin ensimmäiseksi maalikohteeksi, mutta Yhdysvaltain sotaministeri Henry L. Stimson esti tämän aikeen. Henry Stimson oli suoranainen ainut esimies kenraali Grovesille, ennen presidentti Franklin D. Rooseveltia. Kioto varjeltui pommituksilta kokonaan – Kokuran tavoin, mutta eri syistä. Syy oli siinä, että atomimaaleiksi valittuja paikkoja ei saanut muutoin lainkaan pommittaa. Kiotoa ei siis pommitettu tavanomaisinkaan asein. Groves halusi ottaa tästä kunnian itselleen.
West Pointin koulutusakatemian käynyt Groves, sai jo varhain lempinimen "”Armeijan paras kasarminrakentaja”". Hän jäi eläkkeelle kenraaliluutnanttina.
Ned Beatty
Ned Thomas Beatty (s. 6. kesäkuuta 1937 Louisville, Kentucky, Yhdysvallat) on yhdysvaltalainen luonnenäyttelijä.
Ned Beatty syntyi Louisvillessä Kentuckyssä. Hänellä on sisar Mary Margaret Beatty. Esiintymisen Beatty aloitti varhain: vuonna 1947, vain kymmenvuotiaana, Beatty lauloi paikallisissa gospel-kvarteteissa ja paikallisessa kirkossa. Näyttämöllä Beatty debytoi 19-vuotiaana. Yliopistotutkinnon hän suoritti Berea Collegessa Bereassa, Kentuckyssa.
Ned Beatty on näytellyt yli sadassa pitkässä elokuvassa, joista kuuluisimmat lienevät esikoiselokuva "Syvä joki" (1972), Robert Altmanin "Nashville" (1975), "Teräsmies" (1978) ja "Rudy" (1993). Beatty on näytellyt myös useissa televisiosarjoissa, joista tunnetuimmat ovat "" ja "Roseanne".
Vuonna 1976 Beatty sai Oscar-ehdokkuuden sivuosastaan elokuvassa "Kasvot kuvaruudussa". Hän on ollut myös kahdesti ehdolla Emmy-palkinnon saajaksi ja kerran Golden Globe -ehdokkaana.
Vuoden 2006 maaliskuussa Ned Beatty palkittiin kansainvälisellä RiverRun-elokuvajuhlilla tapahtuman arvostetuimmalla Master of Cinema -palkinnolla.
Beatty viettää kesät Minnesotan Karlstadissa, joka on hänen vaimonsa kotikaupunki. Ned Beatty asuu nykyään Kalifornian Springvillessä.
David Gemmell
David Andrew Gemmell (1. elokuuta 1948 – 28. heinäkuuta 2006) oli brittiläinen fantasiakirjailija. David Gemmellin vaimo Stella viimeisteli kirjailijan viimeisen, kesken jääneen kirjan.
Kolibri (yhtye)
Kolibri on kuopiolainen tanssiorkesteri, jolla on kokemusta musiikista ja esiintymisistä sekä Suomessa että esimerkiksi Ruotsin laivoilla ja Amerikassa. Kolibrilta on ilmestynyt nyt 5 levyä; "Neiti XL" vuonna 1999, "Kolibri" 1998, "Kaikki anteeks" 1998, "Everstin Ronski-Riitta" 1997 ja "Kolibri" 1994. Tässä kokoonpanossa soittavat Veli-Matti Kurkinen (rummut, laulu), Anssi K. Laitinen (haitari, basso, piano, laulu), Pete Rissanen (kitara, basso, laulu) ja Vexi Väisänen (koskettimet, harmonikka, laulu). Kolibri on esiintynyt useita kertoja myös televisiossa muun muassa suosituissa Kesäillan valssi -tansseissa pääsolistina ja Huomenta Suomi -lähetyksessä, jossa yhtyeen hanuristi Anssi Laitinen teki Guinnesin maailmanennätyksen harmonikan soitossa.
M/T Stena Alexita
M/T Stena Alexita () on norjalaisen P/R Stena Ugland Shuttle Tanker I DA:n omistama öljytankkeri. Alus on rakennettu vuonna 1998 Tsuneishi Shipbuildingin telakalla Tadotsussa, Japanissa. Kuollutta painoa "Stena Alexitalla" on 127 466 tonnia. Alus on rekisteröity Norjan lipun alle, ja sen kotisatama on Grimstad. Nykyisin aluksella operoi Stena Bulk.
"Stena Alexitan" sisaralus on M/T "Stena Sirita".
26. elokuuta 1998 vastavalmistunut alus luovutettiin P/R Nordshuttle III DA:n omistukseen (laivan hallinta luovutettiin Ugland Nordic Shipping AS:lle), joka rekisteröi aluksen Norjan lipun alle. Vuonna 2004 P/R Stena Ugland Shuttle Tanker I DA osti "Stena Alexitan". Uusi omistaja piti aluksen Norjan lipun alla.